Jørgen Winther (V), 2003-03-13:
Jeg vil gerne sige, at Venstre hilser beslutningsforslaget fra Socialdemokratiet meget velkommen.
Vi synes, det er et godt initiativ. Allerede nu har der været en vis debat, og det, jeg fornemmer efter at have siddet hernede og lyttet til den, er, at jeg ikke tror, partierne er uenige om ret meget.
Jeg tror, vi alle sammen er enige om intentionen, men derfor er vi jo alligevel gode her i Folketinget til at debattere ting, som vi næsten er enige om, og det vil jeg så fortsætte med.
Vi er positive over for, at der skal være en aldersgrænse, og vi ser gerne, at den bliver højere end 15 år.
Om den skal være 16 eller 17 år, er noget, vi er klar til at debattere, og jeg håber, at Folketinget på tværs af partierne kan blive enige om, at vi skal have en bestemt aldersgrænse for både salg af alkohol og salg af tobak.
Så har spørgsmålet været fremme, om det er signallovgivnig.
Her vil jeg sige, at Venstre har haft forskellige holdninger til det, og det har Socialdemokratiet i øvrigt også haft tidligere.
Jeg tror, det er et godt debatemne i de forskellige folketingsgrupper med henblik på, hvilken holdning man har til det.
Men tiden går, og holdninger udvikles, og rent personligt og også på Venstres vegne føler jeg, det er godt, at der bliver mere og mere opmærksomhed over for de forskellige livsvaner, man har, og som er medvirkende til at skade et godt helbred.
Sagen er også, når vi taler rygning og alkohol, at de fleste ved det, men at det altid er godt at sige: Rygning er altid usundt.
Jeg tror ikke, man kan blive raskere af at ryge.
Men et eller to glas rødvin er jo sundt, det er næsten alle enige om, og det synes jeg er vigtigt at få frem, når vi taler rygning og alkohol.
For megen rygning og for meget alkohol er selvfølgelig meget usundt, og når man gør begge dele, bliver det rigtig usundt.
Så er vi fremme ved spørgsmålet om id-kort.
Her har ministeren allerede nævnt, at der vil være mulighed for både studiekort og knallertkørekort ved 16-års-alderen, og det er jo godt for detailhandelen, hvis der står en stor, stor kleppert, som måske kun er 14½ år, at han så skal vise id-kortet frem, så man kan se, hvilken aldersgrænse der er. Venstre ønsker gerne, at vi kan nedsætte tobaksforbruget i hele befolkningen, og jeg er helt sikker på, at et forslag som dette, som gør det sværere for helt unge mennesker at begynde at ryge, er medvirkende til det.
De dårlige vaner skabes jo i den tidlige ungdom, og jo tidligere man begynder at ryge, des sværere bliver det senere at holde op med det.
Jeg vil ikke sige ret meget mere, end at jeg håber, at vi kan finde ud af en fast aldersgrænse og især hovedpunktet: at det bliver en fast aldersgrænse, som er den samme for alkohol og for tobak.
Om det skal være 16 eller 17 år, er vi klar til at debattere. Jeg vil gerne slutte af med at sige, at det er et frisk initiativ fra Socialdemokratiet, og jeg så egentlig gerne, at vi kunne stemme for det.
Vi gør det ikke, fordi vi selv kommer med et forslag til efteråret, som er i hvert fald mindst lige så godt som Socialdemokratiets, men vi håber på en frisk debat og dialog, og jeg håber, vi alle sammen kan være enige til sidst, når efterårets mørke begynder at komme igen.